Lastebil trillet inn i kjøkken: – Store materielle skader
Lastebilen hadde stått lenger opp i veien en stund med tekniske problemer da den av en eller annen grunn startet å trille, sier operasjonsleder Hågen Løvseth til VG. – Den trillet ned en innkjørsel med føreren løpende ved siden, og trillet tvers gjennom en vegg og inn på kjøkkenet. Det er ganske store materielle skader. Huset har blant annet blitt flyttet litt av grunnmuren, sier han. VG har snakket med Gaute Freng, som var tidlig på stedet. – Det var rimelig spesielt, jeg har ikke sett noe lignende før. Heldigvis gikk det bra, både med folk og dyr. Det var ingen i huset da bilen kjørte inn i huset, sier han, som jobber i Østlendingen og Ringsaker Blad. Sistnevnte var først ute med nyheten onsdag. Freng forteller at både politiet, huseier og sjåføren var på plass da han ankom stedet. – Sjåføren tok det veldig tungt og virket preget av hendelsen. Freng sier at sjåføren var av utenlandsk opprinnelse, og at han forsto lite av det som ble sagt mens politiet var på stedet. – Han ble tidlig avhørt av politiet. Det var en utenlandskregistrert lastebil, men det virket som om det var veldig vanskelig å kommunisere med han. Han snakket nesten ikke norsk, og det kom en tolk. Politiet ble varslet om hendelsen ved 15-tiden.
Her endte ferden for en utenlandsk sjåfør på Stavsjø i Ringsaker onsdag ettermiddag.